钦定古今图书集成/明伦汇编/宫闱典/第113卷 > 杨执柔
## 钦定古今图书集成/明伦汇编/宫闱典/第113卷 > 杨执柔

按《唐书杨恭仁传》：执柔，恭仁从孙，历地官尚书。武后
母即恭仁叔父达之女。及临朝，武承嗣、攸宁相继用
事，后曰：“要欲我家及外氏常一人为宰相。”乃以执柔
同中书门下三品，未几卒。弟执一，亦以诛张易之功
封河东郡公，累官右金吾卫大将军。始雄在隋以同
姓贵，自武德后，恭仁兄弟名位益盛，又以武皇外家
尊宠，凡尚主者三人，女为王妃五人，赠皇后一人，三
品以上者二十馀人。